14 കോടി രൂപ ചിലവില് കോടതിയോട് ചേര്ന്ന് സുന്നി വഖഫ് ബോര്ഡിനായി നാലു നില കെട്ടിടം ഉടന് പൊളിച്ചു നീക്കണമെന്ന് ഹൈക്കോടതി പറ്റ്ന : 14 കോടി രൂപ ചിലവില് സുന്നി വഖഫ് ബോര്ഡിനായി ഹൈക്കോടതി സെന്റിനറി കെട്ടിടത്തിന് സമീപം നിര്മ്മിച്ച നാലു നില കെട്ടിടം പൊളിച്ചു നീക്കാന് ഉത്തരവിട്ട് പറ്റ്ന ഹൈക്കോടതി . മാര്ച്ച് 1 ന്, ജസ്റ്റിസ് അശ്വനി കുമാര് സിംഗ്, ജസ്റ്റിസ് വികാസ് ജെയിന്, ജസ്റ്റിസ് അഹ്സനുദ്ദീന് അമാനുല്ല, ജസ്റ്റിസ് രാജേന്ദ്ര കുമാര് മിശ്ര, ജസ്റ്റിസ് ചക്രധരി ശരണ് സിംഗ് എന്നിവരടങ്ങിയ ഭരണഘടനാ ബെഞ്ച് സ്വമേധയാ എടുത്ത കേസിലാണ് കോടതിയുടെ നിര്ദ്ദേശം. വിധിയില് ബിഹാര് കെട്ടിട നിര്മ്മാണ നിയമം അനുസരിച്ച് വഖഫ് ബോര്ഡ് കെട്ടിടത്തിന്റെ നിര്മാണം നിയമവിരുദ്ധമാണെന്ന് പ്രസ്താവിച്ചു. കോടതി നല്കിയ കാലയളവിനുള്ളില് കെട്ടിടം പൊളിക്കാന് ബീഹാര് സ്റ്റേറ്റ് ബില്ഡിംഗ് കണ്സ്ട്രക്ഷന് കോര്പ്പറേഷന് തയ്യാറായില്ലെങ്കില് പറ്റ്ന മുനിസിപ്പല് കോര്പ്പറേഷന് കെട്ടിടം പൊളിച്ച് നീക്കണമെന്നും കോടതി നിര്ദ്ദേശിച്ചു. അനധികൃതമായി കെട്ടിടം പണിയാന് അനുമതി നല്കിയ സര്ക്കാര് ഉദ്യോഗസ്ഥരുടെ നിരുത്തരവാദപരമായ സമീപനത്തെ കുറിച്ച് അന്വേഷിക്കാന് കമ്മീഷന് രൂപീകരിക്കാന് കോടതി സംസ്ഥാന സര്ക്കാരിനോട് നിര്ദ്ദേശിച്ചിരുന്നു . പൊതുജനത്തിന്റെ 14 കോടി രൂപ പാഴാക്കിയാണ് ബീഹാര് സ്റ്റേറ്റ് ബില്ഡിംഗ് കണ്സ്ട്രക്ഷന് കോര്പ്പറേഷന് സുന്നി വഖഫ് ബോര്ഡിനായി കെട്ടിടം നിര്മ്മിച്ചതെന്നാണ് റിപ്പോര്ട്ടുകള് . വഖഫ് ബോര്ഡ് ഇത് ഒരു ഗസ്റ്റ് ഹൗസ് അല്ലെങ്കില് മുസാഫിര്ഖാന ആയി ഉപയോഗിക്കാനാണ് തീരുമാനിച്ചിരുന്നത് . എന്നാല് കൊറോണ പ്രോട്ടോക്കോള് നിലനില്ക്കെ സംസ്ഥാനത്ത് മറ്റൊരിടത്തും നിര്മാണപ്രവര്ത്തനങ്ങള് നടക്കാതിരിക്കുകയും , വഖഫ് ബോര്ഡിനുള്ള കെട്ടിടം മാത്രം തിടുക്കത്തില് നിര്മ്മിക്കാന് തുടങ്ങിയതും ഹൈക്കോടതി ചോദ്യം ചെയ്തു. അഞ്ചില് മൂന്ന് ജഡ്ജിമാരും കെട്ടിടം നിയമവിരുദ്ധമാണെന്ന നിഗമനത്തിലായിരുന്നു . ജസ്റ്റിസ് അമാനുള്ള മാത്രമാണ് കെട്ടിടം പൊളിക്കുന്നതിനെ എതിര്ത്തത്. മുതിര്ന്ന അഭിഭാഷകനായ രാജേന്ദ്ര നരേനെ കോടതി അമിക്കസ് ക്യൂറിയായി നിയമിച്ചു. കെട്ടിടം നിയമവിരുദ്ധമല്ലെന്നും , 10 മീറ്ററിലധികം ഉയരത്തിലെത്തിയത് മാത്രമാണ് ക്രമരഹിതമായതെന്നും ഹിയറിങ്ങിനിടെ സംസ്ഥാന സര്ക്കാരിനു വേണ്ടി ഹാജരായ അഡ്വക്കേറ്റ് ജനറല് കിഷോര് വാദിച്ചിരുന്നു .എന്നാല് ഈ വാദങ്ങള് കോടതി തള്ളിക്കളഞ്ഞു. ഗവര്ണറുടെ വീട്, സംസ്ഥാന സെക്രട്ടേറിയറ്റ്, നിയമസഭ, ഹൈക്കോടതി, മറ്റ് ഹൈക്കോടതികള് എന്നിവയുടെ 200 മീറ്റര് ചുറ്റളവില് 10 മീറ്ററിലധികം ഉയരമുള്ള ഒരു കെട്ടിടവും നിര്മ്മിക്കരുതെന്ന നിയമത്തിന്റെ ലംഘനമാണിതെന്ന് കോടതി നിരീക്ഷിച്ചു. സെന്ട്രല് വഖഫ് ആക്റ്റ്, ബീഹാര് വഖഫ് ആക്ട്, എന്നിവ പ്രകാരം വഖഫ് ബോര്ഡിന് മുസാഫിര്ഖാന നിര്മ്മിക്കാന് അധികാരമില്ലെന്നും കോടതി നിരീക്ഷിച്ചു.